After You ร้านของหวานอันดับหนึ่งตลอดกาลที่ตอนนี้โด่งดังจนเข้าตลาดหุ้นไปแล้วเรียบร้อย คงไม่ต้องบรรยายอะไรกันให้มากนักครับ เพราะผมเชื่อว่าหลายๆคนที่เคยทานร้านนี้มา ยังไงก็ต้องติดใจกลับมาทานซ้ำๆกันใหม่อีกหลายรอบอย่างแน่นอน

ร้านนี้แม้ว่าจะมีเมนูฮิตติดลมบนไปแล้วอยู่หลายเมนู แต่ทางร้านก็ไม่หยุดที่จะคิดค้นเมนูใหม่ๆออกมาอยู่เรื่อยๆครับ และล่าสุดนี้ก็ได้เวลาที่เมนูยอดฮิตของใครหลายๆคนอย่างชานมไข่มุก ที่พอมาอยู่ภายใต้แบรนด์อย่าง After You คุณภาพความอร่อยนั้นก็ถือว่าไม่ผิดหวังเลยจริงๆครับ

[วิธีการเดินทาง]
วันนี้ผมมาทานที่สาขาใหม่ล่าสุดของที่ร้านอย่างสาขาเซ็นทรัลปิ่นเกล้าครับ ร้านตั้งอยู่ที่ชั้น 1 อยู่หน้าทางเข้าห้างเลย เข้ามาแล้วเจอร้านนี้ร้านแรกเลยครับ ติดกับร้าน Greyhound Cafe เลยครับ ห้างนี้มีที่จอดรถสะดวกสบาย จอดได้ฟรีด้วย สามารถนำรถมาจอดแล้วเดินเล่นหลังกินต่อได้สบายๆครับ

[บรรยากาศ/การบริการ]
สาขานี้ยังคงความเป็น After You ได้ดีด้วยการที่ลูกค้าแน่นตลอดเวลาครับ ขนาดของสาขานี้นั้นไม่ใหญ่มาก ลูกค้าในช่วงเที่ยงๆวันธรรมดาที่ผมไปทานนั้นก็ถือว่ายังไม่ต้องรอคิวกันมากมายเหมือนช่วงเย็นๆหรือวันเสาร์อาทิตย์ 

บรรยากาศด้านในนั้นก็ฟุ้งไปด้วยกลิ่นหอมของขนมที่เตะจมูกตั้งแต่ก้าวเข้าร้านมาเลย การบริการของพนักงานนั้นก็ทำได้สุภาพเรียบร้อย ยิ้มแย้มแจ่มใสทุกคนเลยครับ 

[รสชาติอาหาร/ความคุ้มค่า]
วันนี้ผมมาทานชานมไข่มุกเมนูใหม่ของทางร้านครับ ชานมนั้นมีทั้งหมด 9 รสชาติด้วยกัน ราคาของเมนูนี้นั้นก็มีตั้งแต่ 125 บาท ถึง 140 บาท ตามแต่รสชาติของชาครับ 

Earl Grey Pearl Milk Tea (125 บาท)
- ผมสั่งชานมรส Earl Grey มาทาน เห็นราคาครั้งแรกนั้นก็คิดในใจว่าแอบแรงอยู่ ถ้าไม่แตกต่างจากร้านอื่นๆสักเท่าไรผมว่าได้พับเสื่อเก็บแน่นอน แต่พอได้ทานแล้ว ต้องบอกเลยว่าอร่อยมากครับ ชานมนั้นหวานอร่อยกำลังพอดี ใครที่กลัวหวานนี่สั่ง Earl Grey เลยครับ เพราะว่าไม่หวานจนเกินไป หอมกลิ่น Earl Grey ชัดเจน ส่วนไข่มุกนั้นก็เหนียวหนึบอร่อยกว่าร้านดังๆอยู่หลายร้านที่เคยทานมาเลยครับ (5/5)

โดยรวมแล้วถือว่าต้องให้คะแนนเต็มจริงๆครับสำหรับเมนูใหม่นี้ ชื่อว่า After You ซะอย่าง ไม่ผิดหวังจริงๆครับ